Ελληνικό Μέτωπο

Ιστορία

Μετά από σειρά διαδικασιών, πρόεδρος εξελέγη ο Μάκης Βορίδης, τέως γενικός γραμματέας της Νεολαίας της ΕΠΕΝ. Παρά την πρόθεση των ιδρυτών του για συσπειρωτικό χαρακτήρα του Ελληνικού Μετώπου, ακολούθησε μία τριετής περίοδος ζυμώσεως, η οποία οδήγησε στην αποδυνάμωση του κόμματος και την απώλεια αρκετών στελεχών, που είτε απεσύρθησαν εντελώς από την πολιτική δράση, είτε προσχώρησαν σε άλλα κόμματα ή πολιτικούς φορείς της ελληνικής ακροδεξιάς.
Το 1997, ο εναπομείνας πυρήνας του κόμματος, αποτελούμενος από νεώτερα κυρίως άτομα, όπως ο Θεοδόσης Αθανασάς και ο Χρήστος Χαρίτος, αμφότεροι οικονομολόγοι, ο δικηγόρος Φαίδων Δημόπουλος, ο εκδότης Ιωάννης Γιαννάκενας και οι επιχειρηματίες Γιάννης Καραϊωσηφόγλου και Κωνσταντίνος Σγουμπόπουλος, προχώρησαν σε σύγκληση της Κεντρικής Επιτροπής, η οποία εξέλεξε νέο Εκτελεστικό Γραφείο, αποτελούμενο κυρίως από τους ανωτέρω και το οποίο καλούνταν να οδηγήσει το κόμμα στις δημοτικές εκλογές του 1998.
Τον Οκτώβριο του 1997 το Ελληνικό Μέτωπο διοργάνωσε την "Ευρωπαϊκή Εθνικιστική Συνδιάσκεψη", με την συμμετοχή του γαλλικού Εθνικού Μετώπου του Ζαν Μαρί Λε-Πεν που εκπροσωπήθηκε από τον Γενικό Γραμματέα του Καρλ Λανγκ και τον Ευρωβουλευτή Λε Ρασινέλ, του Φλαμανδικού Μπλοκ που εκπροσωπήθηκε από τον πρόεδρό του Frank Vanheke και του Ισπανικού Εθνικού Μετώπου που εκπροσωπήθηκε από τον Κίκε Φαλκόν. Η εκδήλωση αυτή προκάλεσε την αντίδραση πλήθους αριστερών σχημάτων.
Μετά από τη διάλυση του επίσης ακροδεξιού κόμματος "Πρώτη Γραμμή", αρκετά στελέχη της εντάχτηκαν στο Ελληνικό Μέτωπο και άνοιξε γραφεία σε αρκετές πόλεις της Κεντρικής και Βόρειας Ελλάδας.

Διάλυση

Τον Ιανουάριο του 2005 το Ελληνικό Μέτωπο, μετά τα απογοητευτικά αποτελέσματα των τελευταίων εκλογών, συνεκάλεσε το 2ο Συνέδριό του και εξέλεξε νέα Κεντρική Επιτροπή, η οποία με τη σειρά της εξέλεξε το νέο Πολιτικό Γραφείο. Στο συνέδριο αυτό, που είχε σύνθημα "Ενωμένοι θα νικήσουμε για την Ελλάδα", υπερίσχυσε η τάση που ήθελε να προετοιμάσει το κόμμα για αναστολή της πολιτικής του δράσης και προσχώρησή του στον ΛΑΟΣ.
Στις 15 Μαΐου 2005, μετά από συνεδρίαση της Κεντρικής Επιτροπής, το Ελληνικό Μέτωπο ανακοίνωσε την αναστολή της λειτουργίας του και κάλεσε, με σκεπτικό την ανάπτυξη "εθνικής αντιπολίτευσης για την εθνική επιβίωση", τα μέλη του να ενταχθούν στο ΛΑΟΣ. Την απόφαση αυτή τήρησαν τα περισσότερα στελέχη του κόμματος.

Πρώην κομματικά μέσα

Τον Ιούνιο του 1997 κυκλοφόρησε το πρώτο φύλλο της μηνιαίας εφημερίδας του κόμματος, Ελληνικές Γραμμές με αρχισυντάκτη τον Παναγιώτη Δούμα. Αυτή η μορφή, αποφασίστηκε το 1997 με τη μετατροπή του τότε τετρασέλιδου δελτίου, το οποίο το κόμμα μέχρι τότε απέστελε σε άτακτα χρονικά διαστήματα, σε μηνιαία εφημερίδα, η οποία θα πωλούνταν σε επιλεγμένα σημεία των Αθηνών και της επαρχίας και σε συνδρομητές. Το έντυπο αυτό απετέλεσε τον βασικό δίαυλο επικοινωνίας του κόμματος μέχρι και την αναστολή της λειτουργίας του, τον Μάιο του 2005, ενώ εξακολουθεί να υπάρχει και σήμερα σε ηλεκτρονική μορφή στο διαδίκτυο.

Εκλογές

Τον Οκτώβριο του 1998 το Ελληνικό Μέτωπο συμμετείχε για πρώτη φορά σε εκλογές, κατεβάζοντας ως υποψήφιο δήμαρχο Αθηναίων τον πρόεδρό του Μάκη Βορίδη, με τον συνδυασμό "Μέτωπο για την Αθήνα" και με κεντρικό σύνθημα "Κόκκινη κάρτα στους Λαθρομετανάστες". Ο Μάκης Βορίδης έλαβε 2.000 ψήφους ή 0,6%.
Στις Ευρωεκλογές του 1999 το Ελληνικό Μέτωπο έλαβε λιγότερο από 0,5%, γεγονός που από τους ίδιους αποδόθηκε στην ύπαρξη ενός άλλου συνδυασμού στο χώρο της ακροδεξιάς, της "Πρώτης Γραμμής" του Κώστα Πλεύρη. Στις βουλευτικές εκλογές του 2000 το Ελληνικό Μέτωπο συνεργάστηκε με την "Πρώτη Γραμμή".
Στις δημοτικές εκλογές του Οκτωβρίου του 2002 το κόμμα, συμμετέχοντας σε τέσσερις δήμους και μία νομαρχία συγκέντρωσε τα παρακάτω ποσοστά: στον Δήμο Αθηναίων ο Μάκης Βορίδης άγγιξε το 1%, στον Πειραιά ο Χρήστος Χαρίτος το 1,2%, στη Θεσσαλονίκη ο Ιωάννης Κουριαννίδης το 1,5%, στην Καρδίτσα ο Κώστας Καρδαράς το 4,5%, ενώ στη Νομαρχία Ανατολικής Αττικής ο Μίλτος Κρεμμύδας το 2,5%.
Στις εκλογές της 7ης Μαρτίου 2004 και τις Ευρωεκλογές του Ιουνίου 2004 το κόμμα συγκέντρωσε χαμηλά ποσοστά, γεγονός που αποδόθηκε από τα στελέχη του στην ίδρυση του ΛΑΟΣ.